Broj: 01-076/24-3911

Podgorica, 28.10.2024. godine

Klub poslanika: Socijalistička narodna partija - CIVIS

Poslanik, g-din Bogdan Božović

**POSLANIČKO PITANJE**

Poštovani Premijeru,

Da li smatrate da srpski jezik treba da bude službeni jezik u Crnoj Gori?

Nedavno objavljeni konačni rezultati popisa su pokazali da najveći broj građana u CG govori srpskim jezikom što je takođe bio slučaj i na popisu održanom 2011. godine. Smatram da smo dužni da otvorimo dijalog o ovoj temi i da kroz postizanje najšireg mogućeg konsenzusa damo status srpskom jeziku koji mu pripada, a to je da bude službeni jezik.

**ODGOVOR**

Uvaženi poslaniče Božoviću,

Ubijeđen sam da ćemo se danas saglasiti najmanje oko dvije stvari, kada je u pitanju posljednji Popis stanovništva, domaćinstava i stanova u Crnoj Gori:

Prva – da smo, nakon decenija tenzija i nepovjerenja povodom pitanja popisa, ovoga puta, u prilično teškim okolnostima, kada su određeni politički akteri razmišljali i o bojkotu, ipak uspjeli da dođemo do inkluzivnog i u potpunosti profesionalno sprovedenog procesa, čije su sve podatke, prvi put, prihvatili svi politički akteri.

Druga – da su ključni podaci sa Popisa naša, nažalost, porazna demografska slika, koja pokazuje da je prosječna starost crnogorskog stanovništva 39, 7 godina. Nadalje, da najdublju demografsku starost, odnosno stanovništvo starije od 43 godine, imamo u čak devet opština. Na prošlom Popisu 2011., takva situacija je bila u jednoj opštini. Takođe, sada, samo petinu stanovništva Crne Gore čine mlađi od 20 godina. Istovremeno, svjedočimo padu broja stanovnika u čak 16 opština, u odnosu na prije deceniju.

Ovi podaci sve nas obavezuju da se, bezrezervno, fokusiramo na razvojne politike, koje će biti efikasne u borbi protiv pada nataliteta i iseljavanja stanovništva, posebno sa sjevera. Neophodno je hitno unaprijediti standard naših građana, što ova Vlada i parlamentarna većina upravo čine, osigurati da mladi ne odlaze iz Crne Gore, omogućiti im da normalno žive od svog rada, da imaju pristupačno stanovanje, kvalitetno zdrastvo, obrazovanje, kulturu, kvalitetnu infrastrukturu...

Svakako, ne zanemarujemo ni ostale podatke sa Popisa, pa ni one o kojima Vi govorite – o jeziku. Oni su nam pokazali da ovo pitanje treba otvoriti, i na temelju jasnih procedura i demokratskih principa rješavati. Upravo nam je Popis pokazao da je kroz inkluzivan i sveobuhvatan pristup moguće doći do najboljih rješenja.

Da zaključim, vjerujem da ćemo u ovom trenutku iskoristiti šansu koja nam se pruža – da predanim radom uvedemo zemlju u Evropsku uniju, a da sva ostala pitanja, uključujući i jezik, rješavamo kada za to obezbijedimo široki društveni i politički konsenzus. Kako ste mogli čuti od zvaničnika Brisela, naš cilj da do kraja 2028. godine postanemo članica EU je ambiciozan, ali i ostvariv. Hajdemo onda da zajedno, kroz novu evropsku platformu „Barometar 26“, koju ću predstaviti, zatvorimo sva pregovaračka poglavlja do kraja 2026. godine i osiguramo evropsku budućnost našim građanima.

S poštovanjem,

**PREDSJEDNIK**

**mr Milojko Spajić**